কয়লা বোঝাই মালগাড়িতে উঠে ওভারহেড তারে বিদ্যুত্‍স্পৃষ্ট হল এক কিশোর। তপসিয়ার কুষ্টিয়া এলাকার ঘটনা। গুরুতর জখম অবস্থায় ওই কিশোরকে SSKM হাসপাতালে ভর্তি করা হয়েছে।
 ওয়েব ডেস্ক: কয়লা বোঝাই মালগাড়িতে উঠে ওভারহেড তারে বিদ্যুত্‍স্পৃষ্ট হল এক কিশোর। তপসিয়ার কুষ্টিয়া এলাকার ঘটনা। গুরুতর জখম অবস্থায় ওই কিশোরকে SSKM হাসপাতালে ভর্তি করা হয়েছে। রোববারের শুনসান দুপুর। ঘড়িতে সময় বেলা পৌনে দুটো। বন্ডেল গেট লাগোয়া তিন নম্বর লাইনে দাঁড়িয়ে ছিল কয়লা বোঝাই মালগাড়ি। সাত-আটজন কিশোর মালগাড়ির ওয়াগনের ওপর উঠে পড়ে। নাফিজ নামে এক কিশোর এক ওয়াগন থেকে আরেক ওয়াগনে যাওয়ার সময় তার হাত ওভারহেড তারে ঠেকে যায়। বিদ্যুত্‍স্পৃষ্ট হয়ে পড়ে যায় সে। সঙ্গীরা উদ্ধার করে নাফিজকে প্রথমে ন্যাশনাল মেডিক্যাল কলেজ হাসপাতালে নিয়ে যায়। তপসিয়ার মসজিদ বাড়ি লেনের বাসিন্দা নাফিজের শরীরের সামনের অংশ ঝলসে গেছে। গুরুতর জখম অবস্থায় তাকে SSKM হাসপাতালে রেফার করা হয়। কিশোরের দল কেন কয়লা বোঝাই মালগাড়িতে উঠেছিল, রেলপুলিস তার তদন্ত করছে।